BECL-BMCL เทรดเป็นวันสุดท้ายกอดคอวิ่งฉิว ก่อนขึ้น SP สัปดาห์หน้า
BECL-BMCL เทรดเป็นวันสุดท้ายกอดคอวิ่งฉิว ก่อนขึ้น SP สัปดาห์หน้า โดย BMCL ณ เวลา 15.41 น.ราคาอยู่ที่ 2.24 บ. บวก 0.10 บ. หรือ 4.67% มูลค่าการซื้อขาย 1.53 พันลบ.ส่วน BECL ราคาอยู่ที่ 46.50 บ. บวก 2.75 บ. หรือ 6.29% มูลค่าการซื้อขาย 905.95 ลบ.
18 ธ.ค. 2558

ผู้สื่อข่าวรายงานว่า ราคาหุ้น บริษัท รถไฟฟ้ากรุงเทพ  จำกัด (มหาชน) หรือ BMCL ณ เวลา 15.41 น.อยู่ที่ 2.24 บาท บวก 0.10 บาท หรือ 4.67% มูลค่าการซื้อขาย  1.53 พันล้านบาท

ราคาหุ้น บริษัท ทางด่วนกรุงเทพ จำกัด (มหาชน) หรือ BECL ณ เวลา 15.41 น.อยู่ที่ 46.50 บาท บวก 2.75 บาท หรือ 6.29% มูลค่าการซื้อขาย  905.95 ล้านบาท ขณะที่ดัชนีหุ้นไทยโดยรวมลบ 1.61%

ด้านบล.ดีบีเอส วิคเคอร์ส ระบุในบทวิเคราะห์ว่า เมื่อ BECL กับ BMCL รวมกิจการกันแล้วเป็น BEM ก็จะกลายเป็นหลักทรัพย์ที่ทำธุรกิจขนส่งที่ใหญ่ที่สุดในตลาดหลักทรัพย์ไทย หากไม่นับ AOT ซึ่งทำธุรกิจบริหารสนามบิน และในอนาคตก็คาดว่าจะมีสิทธิ์ที่จะถูกจัดเข้าไปคำนวณใน SET50 ด้วยมูลค่าตลาด (Market Cap.) ที่สูงเป็น 75 พันล้านบาท และถือเป็นลำดับที่ 41 ที่มีมูลค่าตลาดสูงสุดในตลาดหลักทรัพย์ไทย
ด้านส่วนครองตลาดก็ถือว่ามากที่สุด เพราะมีความยาวของทางด่วนเป็น 87.2 กิโลเมตร จากทั้งหมด 272.8 กม. และมีระยะทางการวิ่งของรถไฟฟ้าสายสีน้ำเงินยาวถึง 70 กม. จากทั้งหมดที่ 134.8 กม. จึงมีส่วนครองตลาดอยู่ที่ประมาณ 31% และ 52% ตามลำดับ ทั้งนี้ BEM จะมีข้อดีคือ การรวมกิจการกันจะได้ประโยชน์จากความแข็งแกร่งด้านกระแสเงินสดจาก BECL ส่วน BMCL จะมีจุดเด่นด้านแนวโน้มการเติบโตที่สดใส
ส่วนแนวโน้มผลการดำเนินงาน คาดว่าจะมีการเติบโตที่น่าประทับใจ คือกำไรปี 58 และ 59 ของ BEM จะเติบโตขึ้นในอัตรา 52% และ 28% ตามลำดับ พร้อมแนะนำ ซื้อ BEM ประเมินราคาพื้นฐานด้วยวิธี SOTP ได้ที่ 5.70 บาท 